Целодневни програм – изложба, предавање и радионица
Игра перлама: накит од полимерне глине Катарине Ковачев
Аутор програма: Чедомила Маринковић, др историје уметности

УК Пароброд, Театар и театар хол, 2. јун 2015, 10 – 18 часова
Израда накита од полимерне глине представља нови уметнички феномен који традиционално златарство и израду накита демократизује измештајући га у простор популарне уметности. Тако се ствара могућност да огромна ризница светске декоративне уметности свима и свуда буде доступна за ношење, било да пожелите да на себи носите јапанску естампу, део Климтове композиције или живописни азулехос.

Полимерна глина је нешкодљив вештачки материјал који се након полусатног печења на ниским температурама претвара у солидан и чврст. Сложеним процесом моделовања и комбиновања разнобојних елемената, долази се до стварања основног конструктивног елемента, тубе (енгл. cane) чијим се смањењем, комбиновањем и умножавањем, те сечењем по краћој страни добија декоративна мустра, основа за израду накита. Конструктивни процес је изузетно захтеван и веома дуготрајан, посебно имајући у виду веома мале димензије перли. Тако се скоро може говорити и o специфичној менталној дисциплини – полимер зену – потребној при изради оваквог накита.
Добијена декоративна решења могу имитирати скоро све познате материјале који су коришћени за израду накита: племенити метали, полудраго камење, стакло, порцелан и дрво. Интересантно је, такође, да се у полимерној глини користи и велики број традиционалних техника украшавања употребних предмета, као што су mille fiori – венецијанска техника украшавања стакла или makoume gane – јапанска техника украшавања самурајских мачева.

Програм обухвата:

1. Изложбу радова из опуса Катарине Ковачев, једне од најзначајнијих српских дизајнерки накита од полимерне глине.
2. Предавање о историји настанка материјала, његовим врстама, декоративним техникама и мотивима, као и о инфраструктури која прати ту врсту нове уметности: едукативним институцијама, публикацијама, професионалним удружењима и индустрији.

3. Радионицу на којој ће бити приказана mille fiori техника рада у полимерној глини.
Катарина Ковачев (Београд, 1970), дизајнерка накита, оснивач бренда Моје перле. Живи и ради у УАЕ. Члан удружења АртЕ. Излагала је на бројним самосталним и групним изложбама. 
